4. ΑΠΟΦΑΣΗ ΥΠΟΥΡΓΩΝ ΚΟΙΝΩΝΙΚΩΝ ΥΠΗΡΕΣΙΩΝ  ΚΑΙ ΔΗΜΟΣΙΑΣ ΤΑΞΕΩΣ Αριθ. Α2γ 2767 της 3/9 Μαΐου 1980  (ΦΕΚ Β΄ 468) Περί της διαδικασίας αναγραφής της ενδείξεως «δωρητής σώματος» επί του δελτίου ταυτότητος ή της αδείας παραμονής ημεδαπών και αλλοδαπών. Έχοντας υπ’ όψη τις διατάξεις του άρθρ. 13, παρ. 2, του Νόμ. 821/1978 «περί αφαιρέσεων και μεταμοσχεύσεων βιολογικών ουσιών ανθρωπίνης προελεύσεως, όπως ετροποποιήθηκαν με το άρθρ. 2 του Νόμ. 1018/1980, αποφασίζουμε: 1.Η αναγραφής της ενδείξεως «δωρητής σώματος στα δελτία ταυτότητος ή στις άδειες παραμονής ημεδαπών ή αλλοδαπών κατοίκων Ελλάδος οι οποίοι επιθυμούν να δωρήσουν, μετά το θάνατό τους, το σώμα τους για ιατρικούς σκοπούς, γίνεται κατά την παρακάτω οριζομένη διαδικασία. α)Ο δωρητής προσκομίζει αυτοπροσώπως έγγραφη σχετική δήλωση στην αρμόδια αστυνομική Υπηρεσία. Ως αρμόδια, εν προκειμένω, λογίζεται η αστυνομική υπηρεσία του τόπου κατοικίας του δωρητού στην οποία θ’ απευθυνόταν αυτός κατά περίπτωση για την έκδοση δελτίου ταυτότητος ή άδειας προσωρινής παραμονής. β)Η δήλωση αυτή πρέπει να περιλαμβάνει: Τα στοιχεία ταυτότητος του δωρητή εκ των οποίων το ονοματεπώνυμο με κεφαλαία γράμματα και  την εξής φράση: «Ο με τα παραπάνω στοιχεία ταυτότητος (ονοματεπώνυμο) δηλώνων ότι δωρίζω, μετά το θάνατό μου, το σώμα μου για ιατρικούς σκοπούς». γ)Η αστυνομική υπηρεσία παραλαμβάνει και πρωτοκολεί τη δήλωση. δ)Εάν ο δωρητής είναι Έλληνας και έχει δελτίο ταυτότητος, γίνεται αντικατάσταση του δελτίου με νέο όπου θα αναγραφεί η ένδειξη «δωρητής σώματος». Η έκδοση νέου δελτίου ταυτότητας ακολουθεί κατά τα λοιπά, την ισχύουσα διαδικασία. ε)Η ένδειξη «δωρητής σώματος» αποτυπώνεται με ελαστική σφραγίδα κεφαλαίων γραμμάτων. Η σφραγίδα έχει διαστάσεις 35Χ2 χιλιοστά η δε μελάνη που χρησιμοποιείται είναι κόκκινη. ς)Οι θέσεις όπου αποτυπώνεται η σφραγίδα είναι κατά περίπτωση οι εξής: Δελτίο ταυτότητος ημεδαπού: Στο άνω αριστερό της προσθίας όψεως, όπου ο χώρος για την υπογραφή του κατόχου. Δελτίο ταυτότητος αλλοδαπού: Στην εσωτερική δεξιά όψη του δελτίου και παραπλεύρως της φωτογραφίας του κατόχου. Δελτίο προσωρινής παραμονής αλλοδαπού: Στην εσωτερική αριστερή όψη της άδειας και παραπλεύρως της φωτογραφίας του κατόχου. Στον ίδιο χώρο προστίθενται: Τίτλος της υπηρεσίας, ο αριθμός πρωτοκόλλου της δηλώσεως του δωρητού, η χρονολογία, η υπογραφή του αρμοδίου οργάνου και η υπηρεσιακή σφραγίδα. ζ)Εάν ο δωρητής δεν έχει δελτίο ταυτότητος (ή, προκειμένου περί αλλοδαπού άδεια παραμονής) η αστυνομική υπηρεσία προβαίνει στην έκδοση δελτίου ταυτότητος (ή αδείας παραμονής) κατά την ισχύουσα διαδικασία. «η.Προκειμένου περί κατόχων ειδικών (υπηρεσιακών) δελτίων ταυτότητος η δεχομένη τη δήλωση αστυνομική Αρχή διαβιβάζει ταύτην στην Υπηρεσία που εξέδωσε το δελτίο ταυτότητος. Η Υπηρεσία αυτή μεριμνά για την αντικατάσταση του δελτίου με νέο, σε κατάλληλη θέση του οποίου αναγράφεται με κόκκινα γράμματα η ένδειξη «δωρητής σώματος». Η περ. η΄ προστέθηκε ως άνω από την Α2/ 1031/19 Φεβρ.-10 Μαρτ. 1981 (ΦΕΚ Β΄ 134) απ. Υπ. Κοιν. Υπηρεσιών και Δημοσίας Τάξεως. 2.Η αστυνομική υπηρεσία δεν παραλαμβάνει δήλωση δωρητού στις εξής περιπτώσεις. α)Εάν το άτομο που κάνει τη δωρεά δεν έχει συμπληρώσει το 21ο έτος της ηλικίας του. β)Εάν το άτομο αυτό τελεί υπό δικαστική απαγόρευση ή αντίληψη. γ)Εάν, κατά την εκτίμηση του εκπροσώπου της αστυνομικής υπηρεσίας, το άτομο που θέλει να δωρήσει το σώμα του παρουσιάζει εμφανή διανοητική αναπηρία. 3.Ο δωρητής σώματος είναι ελεύθερος ν’ ανακαλέσει οποτεδήποτε την δήλωσή του. Στην περίπτωση αυτή η ανάκληση από το δωρητή της δηλώσεως γίνεται αυτοπροσώπως και εγγράφως, ο δε δωρητής παραδίδει το δελτίο ταυτότητος προς νέα αντικατάσταση. 4.Τα έγγραφα της δηλώσεως καθώς και της ενδεχομένης ανακλήσεως επισυνάπτονται στα λοιπά δικαιολογητικά που απαιτούνται για την έκδοση ή την ανανέωση δελτίου ταυτότητος ή άδειας παραμονής.